इटहरी र जीएचसीए सेमिफाइनलमा
इटहरीमा सञ्चालित तेस्रो यू–१९ राष्ट्रिय इटहरी प्रिमियर लिग क्रिकेटको सेमिफाइनलमा आयोजक इटहरी क्रिकेट एकेडेमी र जीएचसीए काठमाडौं पुगेका छन् ।
सुनसरी — इटहरीमा सञ्चालित तेस्रो यू–१९ राष्ट्रिय इटहरी प्रिमियर लिग क्रिकेटको सेमिफाइनलमा आयोजक इटहरी क्रिकेट एकेडेमी र जीएचसीए काठमाडौं पुगेका छन् । इटहरीले शनिबार विराटनगरलाई ४ रनले हरायो । इटहरी समूह ‘क’ को विजेता हुँदै अन्तिम चारमा पुग्यो । लगातार दोस्रो हार बेहोरेको साबिक विजेता विराटनगर बाहिरिएको छ । जीएचसीए काठमाडौं समूह ‘क’ बाट उपविजेता भएर सेमिफाइनल पुग्यो ।नेपाल डीभीएम स्कुलको मैदानमा टस जितेको इटहरीले २० ओभरमा ८ विकेट गुमाएर १ सय ४६ रन बनाएको थियो । इटहरीका गौतम शर्माले सर्वाधिक ५३ र राज थापाले नटआउट ४६ रन बनाए । रितेश रायले १३ रन जोडे । विराटनगरका रेवती यादवले ४ विकेट लिए । १ सय ४७ रनको लक्ष्य पछयाएको विराटनगर २० ओभरमा ५ विकेट गुमाएर १ सय ४४ रनमात्र बनाउन सक्यो । राजन मगरले सर्वाधिक ५३ रन बनाए । रेवती यादवले ४२, सचित शर्माले २१ र दिपेश कँडेलले १२ रन बनाए । इटहरीका भुपाल लुइँटेलले २ तथा म्यान अफ द म्याच राज थापा र विकल्प आचार्यले १–१ विकेट लिए ।